Danmarks Statistik, Velfærd 15. april 2013

Indkomst og Levevilkår PLT/-

Akt.nr.

Til

Skattereformer 1980-2010- væsentlige ændringer

1980: Før skattereformen i 1987 beskattes al indkomst progressivt, dvs. at des mere man har i indkomst, jo højere er skatteprocenten. Renteudgifterne modregnes fuldt i indkomsten før der beregnes skat.

1983: Kapitalindkomster (renter og aktieindtægt) beskattes hos samlevende hos de to ægtefæller hver for sig, mod før 1983 hos manden.

1987: Skattemæssigt deles indkomster op i en personlig indkomst og en kapitalindkomst.

I beregningen af kapitalindkomsten indgår renteindtægter og fradrag for renteudgifter, aktieindkomster og andre kapitalindkomster.

Personlig indkomst omfatter erhvervsindkomst, kontanthjælp, dagpenge, pensioner mv. med fradrag af private indbetalinger til pensionsordninger (vedr. begrænsninger i fradrag se diverse årgange af publikationen Skatten).

Fradragsværdien af negativ nettokapitalindkomst (renteudgifter) bliver reduceret til en skattemæssig værdi på ca. 50 pct., og marginalskatten af positiv nettokapitalindkomst sænkes, jf. diverse årgange af publikationen Skatten. Ændringen i beskatningen af kapitalindkomster havde en overgangsordning: For negativ kapitalindkomst til og med 1990 og for positiv kapitalindkomst til og med 1993.

Opdelingen i personlig indkomst og kapitalindkomst betyder, at personlig indkomst beskattes progressivt dvs. at des mere man tjener, jo højere er skatteprocenten, mens at kapitalindkomst beskattes nogenlunde proportionalt, med omkring 50 pct. uanset indkomstniveau.

Selvstændigt erhvervsdrivende får mulighed for at benytte en virksomhedsordning, hvor en del eller hele virksomhedens renteudgifter indgår med fuld skatteeffekt. Ordningen giver endvidere mulighed for at lade en del af virksomhedens overskud blive stående i virksomheden mod at betale en foreløbig virksomhedsskat, som er lavere end marginalskatten. Når pengene tages ud af virksomhedsordningen tillægges de til den personlige indkomst i året, og den foreløbigt betalte virksomhedsskat modregnes i slutskatten.

1990 Fra 1. oktober bruttoficeres revalideringsydelsen. Beløbet hæves og gøres samtidig skattepligtigt.

1991 Aktieindkomster beskattes særskilt uafhængigt af størrelsen af de øvrige indkomster.

1993 Der indføres en forenklet version af ”virksomhedsordningen” hvor fradragsmulighederne og beløb, der kan blive stående i virksomheden, er begrænset i forhold den gamle ordning. Den nye ordning benævnes ”kapitalafkastordningen”.

1994 **Bruttoficering: Kontanthjælpen hæves og gøres skattepligtig. Det særlige fradrag for pensionister fjernes og de offentlige pensioner hæves**. Pensionister på plejehjem fik før 1994 lommepenge, som var skattepligtige, mens den del, der gik til betaling af opholdet, var skattefrit. Fra 1994 får pensionister på plejehjem folkepension ligesom de øvrige pensionister.

Skatten af personindkomst nedsættes, og der indføres arbejdsmarkedsbidrag af erhvervsindkomst, beregnet på erhvervsindkomsten før fradrag af nogen art. Der er en overgangsordning, hvor arbejdsmarkedsbidraget stiger fra 5 pct. i 1994 til 8 pct. i 1997.

1996 Særlig indkomstbegrebet ophæves. Det omfatter en række engangsindtægter, som tidligere blev beskattet særskilt. Hædersgaver fra offentlige midler, legater, fonde mv., vederlag for påtagelse af konkurrenceklausul og fortjeneste ved salg af fast ejendom.

Særlig indkomst:

Fra 1980-1991 var nogle jubilæumsgratialer særlig indkomst (særlig beskatning) mens resten indgik i den almindelige beskatning. Fra 1992 flytter fratrædelsesgodtgørelse samt alle jubilæumsgratialer fra særlig indkomstbeskatning til den almindelige beskatning. Fra 1996 er begrebet Særlig indkomst ophævet.

1997 Formueskatten afskaffet.

1998 Pinsepakken: Satser for bundskat sænkes, fradrag for betaling af mellemskat forhøjes. Renteudgifter kan ikke længe trækkes fra i grundlaget for betaling af bund og mellemskat. Disse ændringer indfases over en årrække. Herudover forhøjes det skrå skatteloft fra 58 til 59 pct. (grænsen for de maksimale skattebetalinger, når kommunne-, amts-, statsskat mv. ligges sammen). Den tvungne opsparing på 1 pct. af lønindkomsten (SP) gøres permanent,

2000 Lejeværdi af egen bolig afskaffes (del af kapitalindkomsten) og bliver erstattet af ejendomsværdiskat af boliger. Ejendomsværdiskatten beregnes uafhængigt af indkomsten for alle på nær pensionister.

2003 Skattereform: Grænsen for betaling af mellemskat forhøjes over en årrække og beskæftigelsesfradraget indføres.

2007 I forbindelse med kommunalreformen ophører amtsskatterne og der indføres sundhedsbidraget på 8 pct. af den skattepligtige indkomst.

2008 Skattereform: Grænsen for betaling af mellemskat forhøjes med 56.000 kr., så den matcher grænsen for betaling af topskat. Beskæftigelses- og personfradrag forhøjes. SP ordningen suspenderes.

2010 Forårspakke 2.0 og genopretningspakken: Mellemskatten afskaffes, grænsen for betaling af topskat hæves fra 2011 (med genopretningspakken udskudt til 2014). Bundskatten sænkes og beskæftigelsesfradraget hæves.

Vær opmærksom på at mange af de ovenfor nævnte reformer indfases over en årrække.

Find satser og beløbsgrænser for skattebetaling her:

http://www.skm.dk/skatteomraadet/talogstatistik/tidsserieoversigter/?group=all

/